5 ຄົນ ເສຍຊີວິດ ຍ້ອນການໂຈມຕີ ຂອງເຮືອບິນ ບໍ່ມີຄົນຂັບ ຢູ່ປາກິສຖານ
ປະຊາຊົນ 5 ຄົນເສຍຊີວິດ ໃນພາກຕາເວັນຕົກສຽງເໜືອ ຂອງປາກິສຖານ ຍ້ອນການໂຈມຕີ ໂດຍເຮືອບິນ ບໍ່ມີຄົນຂັບ ທີ່ສົງໄສ ເປັນຂອງສະຫະລັດ.
ເຮືອບິນທີ່ບໍ່ມີຄົນຂັບລຳນຶ່ງ ທີ່ສົງໄສວ່າແມ່ນຂອງສະຫະລັດ ໄດ້ທຳການໂຈມຕີໂຮງຮຽນສອນສາສະໜາແຫ່ງນຶ່ງຂອງປາ ກິສຖານໃນວັນພະຫັດມື້ນີ້ ເຮັດໃຫ້ມີຜູ້ຄົນເສຍຊີວິດໄປຢ່າງ ນ້ອຍ 5 ຄົນ ໃນແຂວງ Khyber Pakhtunkhwa ທາງພາກ ຕາເວັນຕົກສຽງເໜືອຂອງປາກິສຖານ ບັນດາເຈົ້າໜ້າທີ່ກ່າວວ່າ ການໂຈມຕີໃນວັນພະຫັດມື້ນີ້ ນັບວ່າ ເປັນການໂຈມຕີຂອງເຮືອ ບິນບໍ່ມີຄົນຂັບຄັ້ງທຳອິດໃສ່ແຂວງ ດັ່ງກ່າວ ສ່ວນການໂຈມຕີອື່ນໆນັ້ນ ໄດ້ແນເປົ້າໝາຍໃສ່ໃນ ເຂດປົກຄອງຕົນເອງ ໃນພາກຕາເວັນຕົກສຽງເໜືອ ທີ່ບ້ານເມືອງບໍ່ມີຂື່ມີແປ ບ່ອນທີ່ກຸ່ມຕາລີບັນທຳການເຄື່ອນໄຫວຢ່າງແຂງແຮງຢູ່ນັ້ນ ບັນດາເຈົ້າໜ້າທີ່ຮັກສາຄວາມປອດໄພປະຈຳທ້ອງຖິ່ນ ໄດ້ຢັ້ງຢືນຊື່ພວກທີ່ເສຍຊີວິດໄປນັ້ນ 2 ຄົນໃນການໂຈມຕີຄັ້ງຫຼ້າສຸດນີ້ວ່າ ເປັນສະມາຊິກຂອງເຄືອຂ່າຍ Haqqani ທີ່ມີສ່ວນພົວພັນກັບກຸ່ມຕາລິບັນນັ້ນ ນັບວ່າເປັນການໂຈມຕີຂອງເຮືອບິນທີ່ບໍ່ມີຄົນຂັບຄັ້ງທຳອິດ ນັບແຕ່ວັນທີ 1 ເດືອນພະຈິກນີ້ເປັນຕົ້ນມາ ເວລາເຮືອບິນທີ່ບໍ່ມີຄົນຂັບລຳນຶ່ງ ທີ່ສົງໄສວ່າແມ່ນຂອງສະຫະລັດ ໄດ້ສັງຫານນາຍ Hakimullah Mehsud ຫົວໜ້າກຸ່ມຕາລີບັນໃນປາກິສຖານໃນເຂດຊົນເຜົ່າ Waziristan ເໜືອ ຊຶ່ງປາກິສຖານໄດ້ປະນາມການໂຈມຕີດັ່ງກ່າວນັ້ນ